VENDIM
Nr. 135, datë 11.4.2023

MBI MIRATIMIN E AMENDIMIT NR. 2 TË KONTRATËS “PËR SHITBLERJEN E ENERGJISË ELEKTRIKE PËR MBULIMIN E HUMBJEVE NË SISTEMIN E TRANSMETIMIT NDËRMJET OST SHA DHE KESH SHA”

Në zbatim të neneve 16, 20, germa “h”, 47, 56, germa “f”, 62 dhe 90 të ligjit nr. 43/2015, “Për sektorin e energjisë elektrike”, i ndryshuar; pjesës I, nenit 4, pikës 7, të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; VKM-së nr. 650, datë 10.10.2022, “Për disa shtesa dhe ndryshime në VKM-në nr. 584, datë 8.10.2021 “Për shpalljen e gjendjes së emergjencës në furnizimin me energji elektrike”; VKM-së nr. 519, datë 13.7.2016, “Për miratimin e modelit të tregut të energjisë elektrike”, i ndryshuar; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 11.4.2023, pasi shqyrtoi relacionin me nr. 1111/1 prot., datë 7.4.2023, të përgatitur nga drejtoritë teknike “Mbi amendimin nr. 2 të kontratës për shitblerjen e energjisë elektrike për mbulimin e humbjeve në sistemin e transmetimit ndërmjet OST sh.a. dhe KESH sh.a.”,
konstatoi se:
- Bordi i ERE-s, me vendimin nr. 30, datë 16.2.2023 miratoi amendimin nr. 1 të kontratës “Për shitblerjen e energjisë elektrike për mbulimin e humbjeve në sistemin e transmetimit” ndërmjet Operatorit të Sistemit të Transmetimit (OST) sh.a. dhe Korporatës Elektroenergjetike Shqiptare (KESH) sh.a., miratuar me vendimin e Bordit të ERE-s nr. 230, datë 12.9.2022.
- Palët, nëpërmjet shkresës së përbashkët nr. 1691/1 prot., të OST sh.a. dhe nr. 1668/1 prot., të KESH sh.a., datë 23.3.2023, protokolluar në ERE me nr. 1111 prot., datë 23.3.2023, kanë përcjellë amendimin nr. 2 të kontratës “Për shitblerjen e energjisë elektrike për mbulimin e humbjeve në sistemin e transmetimit” ndërmjet OST sh.a. dhe KESH sh.a., i cili gjendet gjithashtu i publikuar në faqen zyrtare të internetit të ERE-s, në rubrikën “Konsultime”.
- Nga shqyrtimi i kontratës të miratuar me vendimin e Bordit të ERE-s nr. 230/2022 dhe amendimit nr. 2 të kësaj kontrate vihen re këto ndryshime:
- Neni 1 i amendimit nr. 2 të kontratës së paraqitur për miratim, amendon nenin 3 (Të drejtat dhe detyrimet e blerësit) të kontratës së miratuar me vendimin nr. 230, datë 12.9.2022, (ndryshuar me vendimin e Bordit të ERE-s nr. 30, datë 16.2.2023).
[bookmark: _GoBack]- Neni 2 i amendimit nr. 2 të kontratës së paraqitur për miratim, amendon nenin 7 (dorëzimi, matja, transmetimi dhe risku) të kontratës së miratuar me vendimin nr. 230, datë 12.9.2022 (ndryshuar me vendimin e Bordit të ERE-s nr. 30, datë 16.2.2023).
- Neni 3 i amendimit nr. 2 të kontratës së paraqitur për miratim, amendon nenin 11 (faturimi dhe pagesa) të kontratës së miratuar me vendimin nr. 230, datë 12.9.2022, (ndryshuar me vendimin e Bordit të ERE-s nr. 30, datë 16.2.2023).
- Rezulton një gabim material në numërim në amendimin nr. 2 të kontratës së paraqitur për miratim, pasi përsëritet dy herë në numërim neni 3, neni 3 i përsëritur (i cili duhet të ndryshohet sipas numërimit në neni 4) i amendimit nr. 2 të kontratës së paraqitur për miratim, si dhe nenet 4 dhe 5 duhet të ndryshohen përkatësisht në nenet 5 dhe 6.
- Duke marrë në konsideratë procesin e operimit të bursës ALPEX, amendimet e paraqitura nga palët, vlerësohet se do të mundësojnë që kjo kontratë të trajtohet si kontratë OTC (Over the Counter Contracts) në DAM që do të zhvillojë ALPEX, ku i jepet përparësi përputhjes së urdhërporosive të blerësit dhe shitësit. Si blerësi ashtu edhe shitësi do të krijojnë një portofol të dedikuar për zbatimin e detyrimeve të kontratës OTC në ALPEX DAM për të përmbushur vëllimet sipas kësaj kontrate.
Për gjithë sa më sipër, Bordi i ERE-s

VENDOSI:

1. Miratimin e amendimit nr. 2 të kontratës “Për shitblerjen e energjisë elektrike për mbulimin e humbjeve në sistemin e transmetimit ndërmjet OST sh.a. dhe KESH sh.a. (amendimi bashkëlidhur këtij vendimi).
2. Amendimi nr. 2 i kontratës së nënshkruar nga palët “Për shitblerjen e energjisë elektrike për mbulimin e humbjeve në sistemin e transmetimit ndërmjet OST sh.a. dhe KESH sh.a.” me korrigjimet përkatëse të dërgohen në ERE brenda 5 ditëve nga marrja dijeni e këtij vendimi.
3. Drejtoria Juridike dhe Zgjidhjes së Mosmarrëveshjeve të njoftojë Ministrinë e Infrastrukturës dhe Energjisë, shoqëritë OST sh.a. dhe KESH sh.a. për vendimin e Bordit të ERE-s.
Ky vendim hyn në fuqi menjëherë
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

